Traditsiooniline Lääne maakonna 2021 aasta sportlaste tunnustusüritus toimus Blu Holm restos 20. veebruaril 2022. Kohale olid kutsutud kõik esitatud kandidaadid ja nende treenerid. Meeleolu aitas luua Gourmet Duo. Õhtujuht Anneli Aken tõstis head tuju veelgi, kutsudes kõikide kategooriate võitjad sel aastal teiste ette värsiridade saatel. Õhtu lõppes väga maitsva õhtusöögiga.
Sportliku perekonna tiitel anti üle perekond Danilovile Martnast. Pere neljast lapsest kolm tegelevad juba maast madalast maadlusega. Nad on kohusetundlikud ja tublid trennis käijad, väga harva kui puuduvad. Alati abivalmis ja toredad. Ema on suureks toeks. Vajadusel viivad vanemad (ema Helen ja isa Riho) lapsi, kuhu tarvis on (võistlustele ja treenin gutele) ja elavad lastele väga kaasa.“
Läänemaa Sportlik pere 2021 – Perekond Danilov. Fotod Kaisa Kuusik
Eesti Olümpiakomitee tunnustab igal aastal maakondade sportlikke peresid ning saadab nad 1.-2. oktoobril vaatama Horse Show´d ja ööbima Hiltoni hotelli.
Spordiliit kuulutas välja ka kategooria „Aasta tegu spordis“, mis kandidaatide esitamise järgselt muudeti nimetuseks „Märgatud 2021“. Tiitliga sai pärjatud Jalgpalliklubi Kratid treener Mikk Pärt.
Miku juhendamisel saavutasid Haapsalu JK Kratid 2021. a Eesti noorte meistrivõistlustel jalgpallis U10 vanuseklassis oma alagrupi liidrikoha. Kuna nii väikestel ei mängita veel Eesti meistrivõistluste karikaid ja kohti välja, ei saanud noored poisid mingit tunnustust. Jäi vaid mängulust ja eduelamused võitudest. Ja treeneri pai. Suve jooksul mängiti 15 mängu. Väljakul oldi 300 minutit.
Seeniorsportlastest sai parima tiitli 2021. aasta tulemuste eest kergejõustiklane Marko Ulla. Marko ei saanud kahjuks peol osaleda, sest viibis juba veteranide Euroopa meistrivõistlustel Portugalis, Bragas. Tema parimad tulemused olid Eesti meistrivõistlustel U55 klassis kõrgushüppe 1. koht (1.70), teivashüppe 1. koht (3.30) ja 100m tõkkejooksu 1. koht.
Kandidaatideks esitatud võistkondade seast tunnustati Eesti meistriks tituleeritud En Garde vehklemisnaiskonda (Kristina Kuusk, Nelli Differt ja Madli Palk).
Noormeeste arvestuses arvati parimaks Robin Uspenski.
Temal oli noorte arvestusse minevate tulemuste kõrval häid kohti ka täiskasvanute seas: Eesti meister kreeka-rooma maadluses U20 vanuseklass, kehakaalus -87kg; Rahvusvahelise alaliidu UWW kalendrisse kuuluv U20 vanuseklassi turniir Leedus, Šiauliais 2. koht -87kg; EM juunioridele U20, 15.koht kr.-rooma maadluses -82kg, juuniorite MM U20,19. koht kr.-rooma maadluses -82kg, Eesti meistrivõistlused täiskasvanutele kr.-rooma maadluses -87kg 2. koht, Eesti meistrivõistlused täiskasvanutele sumos -92kg 2. koht.
Robini kõrval tugevamateks konkurentideks tiitlile olid vehkleja Oliver Laasik, maadleja Kevin Uspenski ja laskja Elari Tahvinov.
Neiude arvestuses tunnustati 2021. aasta tulemuste eest Madli Palki.
Ka Madlil oli ette näidata tulemusi täiskasvanute klassis. Kõva konkurentsi tiitlile pakkusid oma tulemustega vehkleja Julia Trõnova ja laskja Birgitta Vare. Madli tulemused eelmisel aastal olid: U20 Eesti meister (naiskonnaga 2. koht), Põhjamaade meistrivõistlused 2. koht, U20 Eesti karikavõistlused 2. koht, U20 maailmakarika etapp – jõudis 64 hulka, Eesti täiskasvanute meister – võistkondlik, täiskasvanute satelliitturniir 9. koht, täiskasvanute Tallinna meistrivõistlused 5. koht, Läänemaa meistrivõistlused (täiskasvanud) 6. koht.
Parimaks meessportlaseks kuulutatud vehkleja Sten Priinitsa väga tugevaks konkurendiks tiitlile oli Eesti meister rannajalgpallis Talis Tamm. Eesti epeemeeste esinumbrina olid Stenil parima sportlase tiitlit väärt tulemused 2021. a: Tokyo Olümpiamängude tsooniturniiri 3. koht. Eesti meister, Valge Daami Turniir 1. koht.
Konkurentsitult parim naissportlane sel aastal oli Katrina Lehis. 2 olümpiamedalid räägivad enda eest.
Rahva lemmikud olid Juhan Lukk, En Garde vehklemisnaiskond, Madli Palk, Egert Trave, Sten Priinits ja Katrina Lehis.
Tunnustati parimaks valitute treenereid: Helen Nelis-Naukas, Peeter Nelis, Aap Uspenski, Ivar Kotkas, Nikolai Novosjolov.
Aitäh kõikidele sportlastele ilusate tulemuste eest. 2022. aasta võistluskalender käib ja aeg on kõikidel sportlastel noppida uued võidud.
Kaisa Kuusiku tehtud pilte saad vaadata SIIT